钦定古今图书集成/明伦汇编/官常典/第786卷 > 柴成务
## 钦定古今图书集成/明伦汇编/官常典/第786卷 > 柴成务

按《宋史》本传：“成务，字宝臣，曹州济阴人也。父自牧，举
进士，能诗，至兵部员外郎。成务，乾德中京府拔解，太
宗素知其名，首荐之，遂中进士甲科。解褐陕州军事
推官，改曹单观察推官，迁大理寺丞。太平兴国五年，
转太常丞，充陕西转运副使，赐绯，再迁殿中侍御史。
八年，与供奉官葛彦恭使河南，案行遥堤，历知果、苏”
二州，就为两浙转运使，改户部员外郎、直史馆，赐金
紫。入为户部判官，迁本曹郎中。太宗选郎官为少卿
监，以成务为光禄少卿。俄奉使高丽，远俗尚拘忌，以
日月未利，拜恩稽留朝使。成务贻书往反，开谕大体，
国人信服，事具《高丽传》。淳化二年，为京东转运使。会
宋州河决，成务上言：“河水所经，地肥淀，愿免其租税，
劝民种艺。”从之。召拜司封郎中、知制诰，赐钱三十万。
时吕蒙正为宰相，尝与之联外姻，避嫌辞职，不许。俄
与魏庠同知京朝官考课。四年，又与庠同知给事中
事。凡制敕有所不便者，许封驳以闻。蜀寇平，使峡路
安抚，改左谏议大夫、知河中府。时银、夏未宁，蒲津当
馈挽之冲，事皆办集，得脱户八百家以附籍。府城街
陌颇隘狭，成务曰：“国家承平已久，如车驾临幸，何以
驻千乘万骑邪？”乃奏撤民庐以广之。其后祀汾阴，果
留跸河中，衢路显厂，咸以为便。真宗即位，迁给事中、
知梓州。未几代还。又遣知青州，表求俟永熙陵复土
毕之任。旋受诏与钱若水等同修《太宗实录》。书成，知
扬州，入判尚书刑部。本司小吏倨慢，成务怒而笞之，
吏击登闻鼓诉冤，有诏问状，成务叹曰：“忝为长官，杖
一胥而被劾，何面目据堂决事邪？”乃求解职。景德初，
卒，年七十一。成务有词学，博文稽古，善谈论，好谐笑，
士人重其文雅。然为郡乏廉称，时论惜之。文集二十
卷。成务年六十六始有子，比卒，才六岁，授奉礼郎，名
贻范，后为国子博士